Uz 30.04.2020. VSS prot. Nr. 18 3. § (VSS-346)

**Finanšu ministrijai**

*Par Ministru kabineta noteikumu projektu "Grozījumi Ministru kabineta 2010. gada 21. septembra noteikumos Nr. 899 "Likuma "Par iedzīvotāju ienākuma nodokli" normu piemērošanas kārtība""*

Tieslietu ministrija ir izskatījusi Finanšu ministrijas sagatavoto Ministru kabineta noteikumu projektu "Grozījumi Ministru kabineta 2010. gada 21. septembra noteikumos Nr. 899 "Likuma "Par iedzīvotāju ienākuma nodokli" normu piemērošanas kārtība"" (turpmāk – projekts) un atbalsta tā tālāku virzību, izsakot šādus iebildumus:

 1. Projekta 1.5. apakšpunkts paredz papildināt Ministru kabineta 2010. gada 21. septembra noteikumus Nr. 899 "Likuma "Par iedzīvotāju ienākuma nodokli" normu piemērošanas kārtība"" (turpmāk – noteikumi) ar 39.1 punktu, paredzot, ka, piemērojot likuma "Par iedzīvotāju ienākuma nodokli" (turpmāk – likums) 9. panta pirmās daļas 11. punktu, ar jēdzienu "uzturnauda (alimenti)" saprot uzturlīdzekļus bērniem un uzturlīdzekļus bijušajam laulātajam viņa mantas stāvokļa iepriekšējā labklājības līmeņa nodrošināšanai. Kā norādīts projekta sākotnējās ietekmes novērtējuma ziņojuma (turpmāk – anotācija) I sadaļas 2. punktā, šā grozījuma mērķis ir nodrošināt vienveidīgu izpratni par minētās likuma normas piemērošanu, jo uzturlīdzekļi var tikt maksāti gan bērniem, gan bijušajam laulātajam iepriekšējā labklājības līmeņa nodrošināšanai. Vēršam uzmanību, ka Civillikuma 188. pants paredz pienākumu arī bērniem uzturēt vecākus un vajadzības gadījumā arī vecvecākus samērā ar viņu spējām uzturēt vecākus vai vecvecākus un mantas stāvokli. Strīdus par uzturlīdzekļiem vecākiem vai vecvecākiem izšķir tiesa. Ņemot vērā minēto, nav saprotams, kāpēc projekta 1.5. apakšpunkts neparedz likuma 9. panta pirmās daļas 11. punktu attiecināt uz uzturlīdzekļiem vecākiem un vecvecākiem. Turklāt Civillikumā ir lietots termins "līdzekļi iepriekšējā labklājības līmeņa nodrošināšanai bijušajam laulātajam". Līdz ar to lūdzam precizēt projekta 1.5. apakšpunktā un anotācijā lietoto terminoloģiju atbilstoši Civillikumā lietotajai terminoloģijai, kā arī papildināt minēto apakšpunktu aiz vārda "bērniem" ar vārdiem "vecākiem vai vecvecākiem" vai arī anotācijā skaidrot, kāpēc likuma 9. panta pirmās daļas 11. punkts nebūtu attiecināms uz uzturlīdzekļiem vecākiem un vecvecākiem.

Ja projekta 1.5. apakšpunkts tiek papildināts aiz vārda "bērniem" ar vārdiem "vecākiem un vecvecākiem", attiecīgi ir precizējams anotācijas II sadaļas 1. punkts, norādot kā projekta mērķgrupu arī vecākus un vecvecākus, kas saņems uzturlīdzekļus no bērniem (mazbērniem).

 2. Projekta 1.9. apakšpunkts paredz papildināt noteikumus ar 80.1 punktu, tā pirmajā teikumā nosakot, ka likuma 11.7 panta piekto daļu nepiemēro, ja atsavina nekustamo īpašumu, kurš pēc lietošanas mērķa ir lauksaimniecības zeme, bet uz tā atrodas citai personai piederošas vai nenoskaidrotas piederības ēkas vai būves. Tieslietu ministrijas ieskatā projekta 1.9. apakšpunktā ietvertā noteikumu 80.1 punkta pirmā teikuma redakcija neatbilst likuma 11.7 panta piektajai daļai, saskaņā ar kuru likuma 11.7 panta trešo daļu nepiemēro, ja tiek atsavināts nekustamais īpašums un šā nekustamā īpašuma objektu kopību veido lauksaimniecības zeme un ēkas vai būves. Līdz ar to secināms, ka likuma 11.7 panta piektā daļa attiecināma uz gadījumiem, kad nekustamais īpašums tiek atsavināts kā vienots nekustamais īpašums, kas atbilstoši Civillikuma 968. pantam sastāv no lauksaimniecības zemes un ēkām vai būvēm uz tās. Līdz ar to nepieciešams svītrot minēto teikumu vai precizēt to atbilstoši likuma 11.7 panta piektajā daļā noteiktajam.

Vienlaikus, ņemot vērā likuma 11.7 panta piektās daļas redakciju, no anotācijas I sadaļas 2. punktā ietvertās informācijas nav saprotams, kas domāts ar formulējumu "tās mērķis bija novērst iespējamu nodokļu plānošanu, ja maksātājam pieder nekustamais īpašums, kura sastāvā ir gan lauksaimniecības zeme, gan ēkas". Līdz ar to tiesiskas skaidrības nodrošināšanai būtu anotācijā precizējams skaidrojums par likuma 11.7 panta piektās daļas mērķi. Papildus minētajam nepieciešams anotācijā arī skaidrot, kādā veidā, papildinot noteikumus ar 80.1 punktu, tiks nodrošināta taisnīga un vienveidīga likuma normu piemērošana.

 3. Anotācijas I sadaļas 2. punktā skaidrots, ka viennozīmīgas izpratnes nodrošināšanai noteikumi tiek papildināti ar 88.1 punktu, nosakot, ka, ja kapitāla aktīvs iegūts uz atcēlēja līguma pamata un atcēlēja līgumā nav norādīta tā vērtība, šī kapitāla aktīva iegādes vērtība ir vērtība, par kādu kapitāla aktīvs iegūts pirms atceltā atsavināšanas līguma noslēgšanas. Ņemot vērā, ka atbilstoši Civillikuma 1865. panta otrajai daļai, ja līgums ir pilnīgi vai pa daļai izpildīts, tad atcēlējs līgums, ciktāl ar to norunāts izpildījumu atdot atpakaļ, nodibina jaunu prasījumu un, ka tādējādi atcēlējs līgums nodibina pilnīgi jaunu saistību, īpašuma tiesību periods ir nosakāms no dienas, kad nekustamais īpašums ir reģistrēts zemesgrāmatā kā personas īpašums. Tieslietu ministrijas ieskatā noteikumu papildināšana ar 88.1 punktu (projekta 1.10. apakšpunkts) nenodrošina viennozīmīgu izpratni par likuma normu piemērošanu, jo ne no anotācijas, ne no projekta 1.10. apakšpunkta nav viennozīmīgi secināms, uz kurām likuma normām būs attiecināms noteikumu 88.1 punkts, kā arī, kā nosakāma kapitāla aktīva iegādes vērtība, ja atbilstoši Civillikuma 1865. panta pirmajai daļai ar atcēlēja līgumu tiek atcelts līgums, kas nav vēl izpildīts ne pilnīgi, ne pa daļai. Ņemot vērā minēto, lūdzam papildināt anotāciju ar atbilstošu skaidrojumu un nepieciešamības gadījumā precizēt projekta 1.10. apakšpunktā ietverto noteikumu 88.1 punktu.

 4. Projekta 1.21. apakšpunkts paredz noteikumu 140. punktā precizēt iestādes, kurai noteikumu 140. punktā paredzēts pienākums, nosaukumu. Vēršam uzmanību, ka Ministru kabineta 2020. gada 1. aprīļa rīkojuma Nr. 151 "Par Izglītības un zinātnes ministrijas padotībā esošo valsts pārvaldes iestāžu reorganizāciju un likvidāciju" 1.2. apakšpunkts paredz ar 2020. gada 1. jūliju likvidēt Studiju un zinātnes administrāciju, nododot ar studējošo kreditēšanu saistītās funkcijas Valsts izglītības attīstības aģentūrai. Ņemot vērā minēto, lūdzam izvērtēt iespēju projekta 1.21. apakšpunktā noteikt iestādi, kas no 2020. gada 1. jūlija veiks attiecīgo uzdevumu.

 Vienlaikus izsakām šādus priekšlikumus:

 1. Projekta 1.12. apakšpunktā paredzēts likuma 13. panta pirmās daļas 1. punkta attiecīgos apakšpunktus piemērot arī attiecībā uz audžuģimenē ievietoto bērnu. Vēršam uzmanību, ka saskaņā ar Bērnu tiesību aizsardzības likumu un uz tā pamata izdotajiem Ministru kabineta 2018. gada 26. jūnija noteikumiem Nr. 354 "Audžuģimenes noteikumi" atsevišķi tiek nodalīti termini "audžuģimene" (ģimene vai persona, kas nodrošina aprūpi bērnam, kuram uz laiku vai pastāvīgi atņemta viņa ģimeniskā vide vai kura interesēs nav pieļaujama palikšana savā ģimenē, līdz brīdim, kad bērns var atgriezties savā ģimenē vai, ja tas nav iespējams, tiek adoptēts, viņam nodibināta aizbildnība vai bērns ievietots bērnu aprūpes iestādē) un "specializētā audžuģimene" (audžuģimene, kas nodrošina aprūpi noteiktas mērķgrupas bērnam, kuram ir nepieciešama īpaša aprūpe). Ņemot vērā minēto, tiesiskās skaidrības nodrošināšanai lūdzam anotācijā skaidrot, vai projekta 1.12. apakšpunkts attiecināms arī uz specializēto audžuģimeni, nepieciešamības gadījumā precizējot projekta 1.12. apakšpunktu.

 2. Ņemot vērā, ka Ministru kabineta 2010. gada 7. septembra noteikumos Nr. 827 "Noteikumi par valsts sociālās apdrošināšanas obligāto iemaksu veicēju reģistrāciju un ziņojumiem par valsts sociālās apdrošināšanas obligātajām iemaksām un iedzīvotāju ienākuma nodokli" nav norādīts to 3. pielikumā minētā ziņojuma iesniegšanas termiņš (tas ir norādīts 2019. gada 23. maija likumā "Grozījumi likumā "Par iedzīvotāju ienākuma nodokli"", kas stāsies spēkā 2021. gada 1. janvārī), lūdzam redakcionāli precizēt projekta 1.14. apakšpunktu, kā arī papildināt anotāciju ar pamatojumu noteikumu papildināšanai ar 98.1 punktu.

 3. Ņemot vērā to, ka noteikumu punkti var tikt grozīti vairākkārtīgi, lūdzam projekta 1.22. apakšpunktā ietvertajā noteikumu 146. punktā norādīt, ar ko ir saistīti grozījumi, kuri stāsies spēkā 2021. gada 1. janvārī.

 4. Lūdzam precizēt anotācijas III sadaļā norādītos kalendāros gadus.

5. Lūdzam projektu noformēt atbilstoši Ministru kabineta 2009. gada 3. februāra noteikumu Nr. 108 "Normatīvo aktu projektu sagatavošanas noteikumi"110.2. apakšpunktā noteiktajam.

Valsts sekretāra vietniece

tiesību politikas jautājumos Laila Medina

Linda Upīte

Valststiesību departamenta

Administratīvo tiesību nodaļas juriste

67046102, Linda.Upite@tm.gov.lv

Sandris Rāgs

Civiltiesību departamenta

Vispārējo civiltiesību nodaļas jurists

67036974, Sandris.Rags@tm.gov.lv